1.Introducere

I.Context

Directiva privind emisiile industriale (DEI) este principalul instrument juridic al UE de reglementare a emisiilor industriale și are scopul de a realiza beneficii semnificative pentru mediu și sănătatea umană, în special prin aplicarea obligatorie a celor mai bune tehnici disponibile (Best Available Techniques – BAT). Emisiile produse de sectoarele care intră în domeniul de aplicare al Directivei privind emisiile industriale dețin o pondere semnificativă în poluarea totală (emisiile în aer și în apă și generarea de deșeuri) în Europa. Se estimează că aceste emisii reprezintă aproximativ 23 % din masa de emisii în aer. Pentru emisiile în apă, situația este mai puțin clară, dar se estimează că acestea reprezintă 20-40 % din emisiile de metale grele și 30-60 % din poluanți, alții decât substanțele nutritive și carbonul organic.

Cel de Al 7-lea Program de acțiune pentru mediu preconizează că adoptarea de către industrie a celor mai bune tehnici disponibile în temeiul Directivei privind emisiile industriale va determina îmbunătățirea modelelor de utilizare a resurselor și reducerea emisiilor pentru marile instalații industriale din UE, contribuind astfel în mod semnificativ la stimularea dezvoltării de tehnici inovatoare, la ecologizarea economiei și la reducerea costurilor pentru industrie pe termen lung.

Directiva privind emisiile industriale este rezultatul eforturilor pentru o mai bună legiferare prin faptul că a fuzionat, a raționalizat și a simplificat mai multe acte legislative. Acesta este un instrument integrat, iar dispozițiile sale de autorizare înlocuiesc vechile sisteme de autorizări multiple. Un capitol se referă la cadrul pentru autorizări și BAT, în timp ce altele conțin norme speciale pentru sectoare-cheie, în special instalațiile de ardere de dimensiuni mari, instalațiile de (co)incinerare a deșeurilor și instalațiile care utilizează solvenți organici.

Documentele de referință BAT (documentele BREF) sunt pregătite de Biroul European pentru Prevenirea și Controlul Integrat al Poluării (EIPPCB) din cadrul Centrului Comun de Cercetare al Comisiei Europene. Acest proces exemplar implică participarea deplină a tuturor părților interesate la un proces bazat pe dovezi, în conformitate cu principiile unei mai bune legiferări. Documentele BREF conțin concluzii privind BAT cărora li se conferă valoare juridică prin adoptarea deciziilor de punere în aplicare ale Comisiei care le conțin. Concluziile privind BAT oferă cadrul BAT pentru fiecare sector, care trebuie să fie luat în considerare de către autoritățile competente atunci când eliberează autorizații.

Directiva privind emisiile industriale prevede obligația Comisiei de a prezenta Consiliului și Parlamentului un prim raport asupra fazei inițiale a punerii în aplicare, iar ulterior, un raport din trei în trei ani. Acest raport sintetizează rapoartele statelor membre referitoare la faza inițială a punerii în aplicare (2013)și descrie alte activități conexe care au fost efectuate, analizează activitățile aferente desfășurate în prezent de Comisie și se concentrează pe viitor.

Ca prim raport al Comisiei în temeiul Directivei privind emisiile industriale (DEI), acesta se referă, de asemenea, la rapoartele finale ale statelor membre în temeiul legislației precedente.

2.Raportarea statelor membre cu privire la legislația precedentă

Rapoartele prezentate de statele membre cu privire la legislația precedentă au fost evaluate, iar rezumatele acestora au fost publicate pe site-ul CIRCABC .

I.Directiva privind prevenirea și controlul integrat al poluării (Directiva PCIP)

Rapoartele finale în temeiul Directivei PCIP au fost prezentate de către statele membre pentru ultima perioadă de raportare care acoperă anii 2012-2013. Toate statele membre au răspuns la cea mai mare parte a chestionarului, oferind suficiente date pentru evaluarea și formularea de observații cu privire la punerea în aplicare a directivei. Statele membre au raportat un număr total de 51 528 de instalații PCIP în exploatare la sfârșitul anului 2013. Activitatea principală raportată a acestora este prezentată în figura de mai jos (aceasta se referă numai la UE-27, întrucât Croația a devenit stat membru al UE la mijlocul anului 2013).

Majoritatea statelor membre au raportat că nu există modificări majore în punerea în aplicare a Directivei PCIP de la perioada de raportare anterioară. Modificările raportate sunt cel mai adesea legate de transpunerea și punerea în aplicare a Directivei privind emisiile industriale. Unele state membre au semnalat, de asemenea, dificultăți ca urmare a coordonării procedurilor de autorizare în cazul în care procesul de autorizare implica mai multe autorități competente.

II.Directiva privind instalațiile de ardere de dimensiuni mari (Directiva IADM)

O parte substanțială din totalul emisiilor de SO2, NOX și pulberi în aer, precum și de alți poluanți precum mercurul provin de la instalațiile de ardere de dimensiuni mari (IADM). Înainte de Directiva privind emisiile industriale, IADM au făcut obiectul unei legislații specifice, și anume Directiva IADM. Directiva privind emisiile industriale a abrogat Directiva IADM și a stabilit valori-limită de emisie mai stricte.